ประกาศสำนักงานคณะกรรมการกำกับหลักทรัพย์และตลาดหลักทรัพย์

ที่ สจ. 36/2564  
เรื่อง การรายงานผลการขายหลักทรัพย์ต่อประชาชนเป็นการทั่วไป  
(ฉบับที่ 2)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 81 วรรคสอง แห่งพระราชบัญญัติหลักทรัพย์  
และตลาดหลักทรัพย์ พ.ศ. 2535 สำนักงานออกประกาศไว้ดังต่อไปนี้

ข้อ 1 ให้ยกเลิก  
 (1) ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 28/2558   
เรื่อง ข้อกำหนดเพิ่มเติมที่เกี่ยวกับการออกและเสนอขายตราสารแสดงสิทธิการฝากหลักทรัพย์ต่างประเทศ   
ลงวันที่ 9 เมษายน พ.ศ. 2558   
 (2) ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 56/2558   
เรื่อง ข้อกำหนดเพิ่มเติมที่เกี่ยวกับการออกและเสนอขายตราสารแสดงสิทธิการฝากหลักทรัพย์ต่างประเทศ   
(ฉบับที่ 2) ลงวันที่ 10 กรกฎาคม พ.ศ. 2558

ข้อ 2 ให้เพิ่มความต่อไปนี้เป็น (7) และ (8) ของข้อ 3 แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์ต่อประชาชนเป็นการทั่วไป ลงวันที่ 29 มิถุนายน พ.ศ. 2560

“(7) ประกาศคณะกรรมการกำกับตลาดทุนว่าด้วยข้อกำหนดเกี่ยวกับการเสนอขายหลักทรัพย์ที่ออกโดยบริษัทต่างประเทศที่มีหรือจะมีหุ้นเป็นหลักทรัพย์ซื้อขายในตลาดหลักทรัพย์ต่างประเทศ

(8) ประกาศคณะกรรมการกำกับตลาดทุนว่าด้วยการออกและเสนอขายหลักทรัพย์  
ที่ออกใหม่ประเภทตราสารแสดงสิทธิในหลักทรัพย์ต่างประเทศ”

ข้อ 3 ให้ยกเลิกความในข้อ 4 แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์ต่อประชาชนเป็นการทั่วไป ลงวันที่ 29 มิถุนายน พ.ศ. 2560 และให้ใช้ความต่อไปนี้แทน  
 “ข้อ 4 ให้ผู้เสนอขายหลักทรัพย์รายงานผลการขายหลักทรัพย์ตามหลักเกณฑ์  
และระยะเวลาดังต่อไปนี้ ทั้งนี้ ตามแบบและวิธีการที่กำหนดไว้บนเว็บไซต์ของสำนักงาน

(1) กรณีการเสนอขายตราสารหนี้   
 (ก) ภายใน 15 วันนับแต่วันสุดท้ายของแต่ละเดือนที่มีการเสนอขาย   
กรณีเป็นการเสนอขายตราสารหนี้ต่อประชาชนเป็นการทั่วไป   
 (ข) ภายใน 15 วันนับแต่วันปิดการเสนอขาย กรณีเป็นการเสนอขายตราสารหนี้  
ต่อผู้ลงทุนสถาบันหรือผู้ลงทุนรายใหญ่   
 การรายงานผลการขายตราสารหนี้ที่เสนอขายตามประกาศคณะกรรมการกำกับตลาดทุนว่าด้วยหลักเกณฑ์การอนุญาตให้กิจการต่างประเทศเสนอขายตราสารหนี้ที่ออกใหม่ซึ่งเป็นสกุลเงินบาท ประกาศคณะกรรมการกำกับตลาดทุนว่าด้วยการเสนอขายหุ้นกู้สกุลเงินตราต่างประเทศในประเทศไทย  
หรือประกาศคณะกรรมการกำกับตลาดทุนว่าด้วยการเสนอขายพันธบัตรสกุลเงินตราต่างประเทศ  
ในประเทศไทยของกิจการตามกฎหมายต่างประเทศ จะจัดทำเป็นภาษาอังกฤษก็ได้  
 (2) กรณีการเสนอขายหุ้น  
 (ก) ภายใน 30 วันนับแต่วันปิดการเสนอขาย กรณีเป็นการเสนอขายหุ้น  
ที่ออกใหม่ต่อประชาชนเป็นครั้งแรกและมีวัตถุประสงค์เพื่อนำเข้าจดทะเบียนในตลาดหลักทรัพย์ ทั้งนี้ หากผู้เสนอขายหุ้นมีการแบ่งแยกหุ้นบางส่วนไว้เพื่อจัดสรรให้แก่ผู้มีอุปการะคุณของบริษัทที่ออกหุ้นเป็นการเฉพาะ ให้จัดทำและส่งรายชื่อผู้ได้รับการจัดสรรหุ้นจากส่วนที่ได้แบ่งไว้เพื่อผู้มีอุปการะคุณ  
ในจำนวนสูงสุด 200 รายแรกต่อสำนักงานมาพร้อมกับรายงาผลการขายด้วย

(ข) ภายใน 45 วันนับแต่วันปิดการเสนอขาย ในกรณีอื่นที่มิใช่การเสนอขายตาม (ก) (3) กรณีการเสนอขายตราสารแสดงสิทธิในหลักทรัพย์ต่างประเทศ   
 (ก) ภายใน 15 วันนับแต่วันที่ตลาดหลักทรัพย์รับตราสารแสดงสิทธิในหลักทรัพย์ต่างประเทศเป็นหลักทรัพย์จดทะเบียน กรณีที่หลักทรัพย์ดังกล่าวยังมิได้เป็นหลักทรัพย์จดทะเบียน   
 (ข) ภายในระยะเวลาที่ตลาดหลักทรัพย์กำหนด กรณีเป็นการเสนอขายตราสาร  
แสดงสิทธิในหลักทรัพย์ต่างประเทศที่เป็นหลักทรัพย์จดทะเบียนแล้ว   
 (4) กรณีการเสนอขายหลักทรัพย์อื่นนอกจาก (1) (2) และ (3) ภายใน 45 วันนับแต่ วันปิดการเสนอขาย”

ข้อ 4 ให้ยกเลิกความในข้อ 5 แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์ต่อประชาชนเป็นการทั่วไป ลงวันที่ 29 มิถุนายน พ.ศ. 2560 และให้ใช้ความต่อไปนี้แทน

“ข้อ 5 ให้ผู้เสนอขายหุ้นตามข้อ 4(2) (ก) ที่มีการแบ่งแยกหุ้นบางส่วนไว้  
เพื่อจัดสรรให้แก่ผู้มีอุปการะคุณของบริษัทที่ออกหุ้นเป็นการเฉพาะ จัดเก็บเอกสารหลักฐานหรือข้อมูลสนับสนุนเหตุผลการจัดสรรหุ้นให้แก่ผู้ได้รับการจัดสรรทุกรายที่มีมูลค่าตั้งแต่ 1,000,000 บาทขึ้นไป   
ไว้ ณ ที่ทำการแห่งใหญ่ของผู้เสนอขายหุ้นเป็นระยะเวลาอย่างน้อย 1 ปีนับแต่วันปิดการเสนอขาย   
ในลักษณะที่พร้อมแสดงต่อสำนักงานโดยไม่ชักช้าเมื่อได้รับการร้องขอ”

ข้อ 5 ให้ยกเลิกความในข้อ 6 แห่งประกาศสำนักงานคณะกรรมการกำกับหลักทรัพย์  
และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์ต่อประชาชนเป็นการทั่วไป   
ลงวันที่ 29 มิถุนายน พ.ศ. 2560 และให้ใช้ความต่อไปนี้แทน

“ข้อ 6 ให้ผู้ออกหุ้นกู้ที่มีอนุพันธ์แฝง หุ้นกู้แปลงสภาพ หรือใบสำคัญแสดงสิทธิ   
ยื่นรายงานผลการไถ่ถอนหรือการใช้สิทธิตามหลักทรัพย์ดังกล่าวต่อสำนักงาน ตามหลักเกณฑ์  
และระยะเวลาดังต่อไปนี้ ทั้งนี้ ตามแบบและวิธีการที่กำหนดไว้บนเว็บไซต์ของสำนักงาน

(1) ภายใน 15 วันนับแต่วันสุดท้ายของเดือนที่มีการไถ่ถอนหรือการใช้สิทธิแต่ละครั้ง กรณีการไถ่ถอนหุ้นกู้ที่มีอนุพันธ์แฝงที่มีการส่งมอบหลักทรัพย์ หรือการขายหุ้นที่ออกใหม่เพื่อรองรับ  
การใช้สิทธิตามหุ้นกู้แปลงสภาพ

(2) ภายใน 15 วันนับแต่วันสุดท้ายของทุกเดือนที่มีการไถ่ถอนหรือใช้สิทธิ   
กรณีที่ผู้ถือหุ้นกู้ที่มีอนุพันธ์แฝง หุ้นกู้แปลงสภาพ หรือใบสำคัญแสดงสิทธิ อาจขอให้มีการไถ่ถอน  
หรือใช้สิทธิตามหลักทรัพย์ดังกล่าวในลักษณะต่อเนื่องได้ตั้งแต่วันที่กำหนดให้ไถ่ถอนหรือใช้สิทธิ

(3) ภายใน 45 วันนับแต่วันสิ้นสุดการใช้สิทธิในแต่ละครั้ง กรณีการขายหุ้นที่ออกใหม่  
เพื่อรองรับการใช้สิทธิตามใบสำคัญแสดงสิทธิ   
 ความในวรรคหนึ่ง (2) และ (3) ให้ใช้บังคับกับการรายงานการขายหุ้นที่ออกใหม่  
เพื่อรองรับการใช้สิทธิตามหลักทรัพย์อื่นใดที่อาจแปลงสภาพแห่งสิทธิเป็นหุ้นได้ ซึ่งเสนอขายตามประกาศ  
ในข้อ 3(7) โดยอนุโลม”

ข้อ 6 ให้เพิ่มความต่อไปนี้เป็นข้อ 7/1 แห่งประกาศสำนักงานคณะกรรมการ  
กำกับหลักทรัพย์และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์  
ต่อประชาชนเป็นการทั่วไป ลงวันที่ 29 มิถุนายน พ.ศ. 2560  
 “ข้อ 7/1 ในกรณีที่บุคคลที่มีหน้าที่รายงานผลการขายหลักทรัพย์ตามประกาศนี้  
ได้รายงานข้อมูลผ่านระบบอิเล็กทรอนิกส์ของตลาดหลักทรัพย์ที่จัดไว้เพื่อการดังกล่าวแล้ว   
ให้ถือว่าบุคคลดังกล่าวได้รายงานต่อสำนักงานตามประกาศนี้แล้ว”

ข้อ 7 ให้ยกเลิกข้อ 10 แห่งประกาศสำนักงานคณะกรรมการกำกับหลักทรัพย์  
และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์ต่อประชาชนเป็นการทั่วไป  
ลงวันที่ 29 มิถุนายน พ.ศ. 2560

ข้อ 8 ในกรณีที่ผู้เสนอขายตราสารแสดงสิทธิการฝากหลักทรัพย์ต่างประเทศ  
ตามประกาศคณะกรรมการกำกับตลาดทุน ที่ ทจ. 16/2558 เรื่อง การออกและเสนอขายหลักทรัพย์  
ที่ออกใหม่ประเภทตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน พ.ศ. 2558   
ปิดการเสนอขายตราสารดังกล่าวไปแล้วและยังมิได้มีการรายงานผลการขายต่อสำนักงานก่อนวันที่  
ประกาศนี้มีผลใช้บังคับ ให้ผู้เสนอขายรายงานผลการขายตามหลักเกณฑ์ที่กำหนดในประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 28/2558 เรื่อง ข้อกำหนดเพิ่มเติมที่เกี่ยวกับ  
การออกและเสนอขายตราสารแสดงสิทธิการฝากหลักทรัพย์ต่างประเทศ ลงวันที่ 9 เมษายน พ.ศ. 2558   
ซึ่งถูกยกเลิกโดยประกาศนี้ เว้นแต่ผู้เสนอขายได้แจ้งต่อสำนักงานว่าประสงค์จะปฏิบัติตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 33/2560 เรื่อง การรายงานผลการขายหลักทรัพย์  
ต่อประชาชนเป็นการทั่วไป ลงวันที่ 29 มิถุนายน พ.ศ. 2560 ซึ่งแก้ไขเพิ่มเติมโดยประกาศนี้

ข้อ 9 ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2564 เป็นต้นไป

ประกาศ ณ วันที่ 2 มิถุนายน พ.ศ. 2564

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์